Meget usædvanligt har dommeren lukket dørene i Rebild-sagen, når en ung kvinde skal vidne.

Dommer Poul Erik Nielsen har lukket dørene, når en kvinde i 20'erne skal afgive forklaring i Rebild-sagen. Hverken anklager eller forsvarer havde begæret lukkede døre til det vidne, som anklageren havde indkaldt, men meget usædvanligt pressede dommer Poul Erik Nielsen en dørlukning igennem. Begrundelsen var, at den unge kvinde til politiet havde omtalt en 3. person, som ikke er tiltalt i sagen og som ikke var til stede til at forsvare sig. Hele pressekorpset blev smidt ud af retten, og Ekstra Bladet og B.T. har kæret dørlukningen til landsretten.